*****

ΚΑΝΟΝΙΣΜΟΣ (ΕΟΚ) αριθ. 2056/83 ΤΗΣ ΕΠΙΤΡΟΠΗΣ

της 20ής Ιουλίου 1983

για την κατάταξη εμπορευμάτων στην κλάση 84.25 του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 3,

Εκτιμώντας:

ότι για να εξασφαλισθεί η ομοιόμορφη εφαρμογή της ονοματολογιας του Κοινού Δασμολογίου, πρέπει να θεσπισθούν διατάξεις σχετικά με τη δασμολογική κατάταξη των παλινδρομικώς κινουμένων διωστήρων για τις μηχανές για το κούρεμα του χόρτου ή για τις θεριστικές μηχανές που δέχονται την περιστροφική κίνηση του κινητηρίου άξονα και τη μετατρέπουν σε πλάγια και παλινδρομική κίνηση, την οποία μεταβιβάζουν στη λεπίδα κοπής των μηχανών για το κούρεμα του χόρτου ή των θεριστικών μηχανών·

ότι το Κοινό Δασμολόγιο που προσαρτάται στον κανονισμό (ΕΟΚ) αριθ. 950/68 στου Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 604/83 (3), κατατάσσει στην κλάση 84.25 του Κοινού Δασμολογίου τις μηχανές, συσκευές και μηχανήματα για τη συγκομιδή των γεωργικών προϊόντων, καθώς και τις μηχανές για το κούρεμα του χόρτου, και στην κλάση 84.63 του Κοινού Δασμολογίου τους άξονες μετάδοσης κίνησης και τους οδοντωτούς τροχούς· ότι οι δύο αυτές κλάσεις καλύπτουν επίσης, κατ' εφαρμογή της σημείωσης 2 β) του τμήματος XVI, τα μέρη και μεμονωμένα τεμάχια όταν αναγνωρίζεται ότι προορίζονται αποκλειστικά ή κατά κύριο λόγο για τις μηχανές, συσκευές ή μηχανήματα που υπάγονται στις κλάσεις αυτές·

ότι οι δύο αυτές κλάσεις λαμβάνονται υπόψη για την κατάταξη των ειδών που περιγράφονται ανωτέρω·

ότι, μολονότι η λειτουργία των παλινδρομικώς κινουμένων διωστήρων συνίσταται σε μεταβίβαση της κίνησης, δεν είναι δυνατό να θεωρούνται ως άξονες μετάδοσης κίνησης τα απλά μέρη και μεμονωμένα τεμάχια οδοντωτού τροχού, αλλά, λόγω της ειδικής τους κατασκευής, πρέπει να θεωρούνται ως μέρη και μεμονωμένα τεμάχια που αναγνωρίζεται ότι προορίζονται για μηχανήματα για το κούρεμα του χόρτου ή θεριστική μηχανή·

ότι αυτοί οι παλινδρομικοί διωστήρες εξαιρούνται από την κλάση 84.63 του Κοινού Δασμολογίου, σύμφωνα με τις επεξηγηματικές σημειώσεις της ονοματολογίας του συμβουλίου τελωνειακής συνεργασίας·

ότι, κατά συνέπεια, αυτοί οι παλινδρομικοί διωστήρες πρέπει να κατατάσσονται στην κλάση 84.25 του Κοινού Δασμολογίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι παλινδρομικώς κινούμενοι διωστήρες για μηχανές για το κούρεμα του χόρτου ή θεριστικές μηχανές, που δέχονται την περιστροφική κίνηση του κινητήριου άξονα και τη μετατρέπουν σε πλάγια και παλινδρομική κίνηση, την οποία μεταβιβάζουν στη λεπίδα κοπής των μηχανών για το κούρεμα του χόρτου ή των θεριστικών μηχανών κατατάσσονται στο Κοινό Δασμολόγιο στην κλάση:

84.25 Μηχαναί, συσκευαί και μηχανήματα δια την συγκομιδήν και τον αλωνισμόν των γεωργικών προϊόντων. Πιεστήρια αχύρων και χορτονομών. Κουρευτικαί μηχαναί της πόας. Παντοειδείς μηχαναί καθαρισμού σπόρων, διαλογείς αυγών, οπωρών και ετέρων γεωργικών προϊόντων, εξαιρέσει των μηχανών και συσκευών αλευροποιίας της κλάσεως 84.29.

Άρθρο 2

Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος

Έγινε στις Βρυξέλλες, στις 20 Ιουλίου 1983.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 172 της 22. 7. 1968, σ. 1.

(3) ΕΕ αριθ. L 72 της 18. 3. 1983, σ. 3.